د افغانی سرې میاشتې له لوری تورخم ښار ګوټی کې پر ۱۵۵ کډوالو کورنیو ژمنۍ البسه ووېشل شوه. نن یکشنبه د روان سپوږمیز کال د رجب المرجب میاشتې په ۲۳مه نېټه د افغانی سرې میاشتې له لوری د ننګرهار ولایت مومند درې ولسوالۍ اړوند تورخم ښار ګوټی کې د مومند درې ولسوالۍ اړوند تازه را ستانه شویو ۱۵۵ کډوالو کورنیو باندې ژمنۍ البسه ووېشل شوه. یاده البسه چې د ډنمارک سور صلیب په مالی ملاتړ چمتو شوې وه، په کې هرې کورنۍ ته د نارینه وو، ښځینه وو او ماشومانو جمپرونه، څادرونه، جرابې، بوټان، بنیانونه، دستکشې او نور بېلابېل ډول ژمنۍ البسه ور کړل شوه. د یادونې وړ ده، چې د یادې توزیع پر مهال د افغانی سرې میاشتې د ختیځ زون سیمه ییز رییس مولوی قمر ګل نصرت، تورخم کې د کډوالو د خدماتی او روغتیایی کمېټې مسول قاری زاهدالله زاهد او د سرې میاشتې یو شمېر کارمندانو او رضا کارانو شتون درلود.